# Aðgerðaráætlun Hvolsskóla í eineltismálum

**Stefnuyfirlýsing**Hvolsskóli á að vera öruggur og uppbyggilegur vinnustaður. Daglegt líf og starf mótast af virðingu og umhyggju. Áhersla er lögð á að leysa þau mál sem upp koma á farsælan hátt.

**Hvað er einelti?**

Einelti er endurtekið ofbeldi, líkamlegt eða andlegt þar sem einn eða fleiri níðast á öðrum.

**Einelti birtist í mörgum myndum s.s. ;**

* Líkamlegt: barsmíðar, spörk, hrindingar. Líkamlegir yfirburðir notaðir meðniðurbrjótandi hætti...
* Munnlegt: uppnefni, raddblær, eftirhermur, niðrandi athugasemdir, endurtekin stríðni...
* Skriflegt: krot og bréfasendingar, sms – skilaboð, og margs konar neteinelti.
* Óbeint: baktal, útskúfun eða útilokun úr félagahópi, augngotur,svipbrigði, afskiptasemi og ráðríki...
* Efnislegt: eigum barnsins stolið eða þær eyðilagðar...
* Andlegt: þegar barnið er þvingað eða hvatt til að gera eitthvað sem stríðir gegn vilja þess. Ef samskipti valda vanlíðan eða óöryggi og verða niðurbrjótandi með einhverjum hætti...

**Höfum hugfast:**

* Þolendur treysta sjaldan að lausn felist í að stíga fram og gera viðvart. Þvert á móti óttast þeir að með því gæti ástandið versnað eða varað lengur.
* Ræðum við börnin um muninn á því að klaga og segja frá.
* Með því að segja frá er hugsanlega verið að koma öðrum, sem líður illa, til aðstoðar.
* Fylgjumst vel með tölvu- og símanotkun barnanna.

**Er barnið lagt í einelti?**

**Hugsanlegar vísbendingar:**

* Barnið virðist einangrað eða einmana.
* Barnið er ólíkt sjálfu sér.
* Breyting á viðbrögðum, andsvörum og líðan.
* Barnið færist undan því að fara í skólann.
* Barnið er oftar í varnarstöðu.
* Breytt viðhorf eða hegðun gagnvart félögum eða vinahóp.
* Skortur á einbeitingu, minni metnaður.
* Barnið er hrætt við að ganga eitt í skólann eða heim.
* Breytingar á skapi, viðkvæmni, jafnvel grátur.
* Árásargirni eða erfið hegðun.
* Lítið sjálfstraust, hræðsla, kvíði, svefntruflanir, líkamleg vanlíðan, veikindaforföll eða önnur undanbrögð.
* Breyttar matarvenjur, lystarleysi eða ofát.
* Áverkar, rifin föt eða skemmdar eigur.
* Barnið týnir peningum eða öðrum eigum.
* Barnið forðast ákveðnar aðstæður í skólanum, t.d. leikfimi, sund og félagsstörf.
* Barnið færist undan að segja frá.

**Hvað getum við gert?**

* Rætt við og hlustað á barnið segja frá skólanum.
* Kynnt okkur viðbragðsáætlun skólans gegn einelti.
* Haft samband við umsjónarkennara eða stjórnendur skólans.
* Brugðist við vanda barnsins með umhyggju.
* Látið barnið finna að það eigi vísan stuðning.
* Tilkynnt skólanum um grunsemdir okkar.

**Leggur barnið aðra í einelti ?**

**Hugsanlegar vísbendingar:**

* Barnið sýnir yfirgang.
* Barnið uppnefnir, stríðir, ögrar og baktalar.
* Barnið er afskiptasamt í vinahópi.
* Barnið er ógnandi í samskiptum.
* Barnið talar niðrandi um aðra.

**Forvarnir**Mikilvægt er að börn séu alin upp við jákvæða athygli. Í Hvolsskóla er lagt upp með umburðarlyndi og að virðing sé borin fyrir öðrum.

**Áherslur skólans og fyrirbyggjandi aðgerðir:**

* Áhersla á jákvæðan brag og almenna tillitsemi.
* Gott samstarf heimilis og skóla frá upphafi skólagöngu.
* Reglulegar heimsóknir frá sérfræðingum sem koma að eineltismálum og öðrum sem hafa orðið fyrir einelti. Að minnsta kosti á þriggja ára fresti þ.e. einu sinni á hverju stigi.
* Opin umræða um einelti. Hvetja nemendur til að hugleiða stöðu sína og tjá sig.
* Stuðningur við kennara og aðra starfsmenn með menntun og fræðslu.
* Árlegar kannanir um líðan og félagslega stöðu. Ef kannanir gefa ástæðu til skal hafa samband við foreldra og kallað eftir frekari upplýsingum.
* Nýir nemendur fái ávallt stuðningsaðila innan bekkjarins.
* Gott samstarf á milli bekkjardeilda.
* Góð aðstaða og góðar leikjastöðvar í frímínútum.
* Virk gæsla í vinnuhléum, á göngum, í matsal, á útisvæðum og íþróttahúsi.
* Aðilar skólans upplýsi hver annan og með ábyrgum hætti.
* Samstarf og miðlun upplýsinga milli skóla íþróttamiðstöðvar og félagsmiðstöðvar.
* Regluleg endurskoðun á aðgerðaáætlun Hvolsskóla gegn einelti.
* Hver bekkur vinnur að bekkjarsáttmála í upphafi skólaárs.
* Aðhald og stuðningur við góða hegðun nemenda í umhverfi skólans og hvar sem verið er á vegum skólans.
* Umsjónarkennarar ræða við nemendur um ýmis mál og leysa úr ágreiningsmálum ef það á við.
* Eftirlit með líðan nemenda í skólanum.
* Hvetja nemendur og foreldra til að láta vita ef grunur er um vanlíða eða einelti.
* Tengslakönnun gerð í bekkjum árlega.

**Eineltismál**Eineltisteymi skólans starfar á ábyrgð skólastjórnenda. Eineltisteymið bregst við þegar tilkynnt er um mögulegan samskiptavanda eða einelti. Unnið er með starfsfólki skólans og foreldrum eftir eðli mála hverju sinni.

**Viðbrögð**Eineltismál sem upp koma geta verið ólík en í öllum tilvikum skal bregðast skjótt við og setja vinnuferlið af stað.

**Vinnuferli skólans skiptist í:**

* Könnun/rannsókn. Með samstilltu verkefni er reynt að fá skilning á raunveruleika málsins.
* Framhald í ljósi niðurstöðu rannsóknar. Uppbygging, stuðningur, gæsla ofl. eftir því sem þykir vænlegast.
* Eftirfylgd. Reynt að tryggja velferð til lengri tíma.

**Allir sem telja að ástæða sé til geta tilkynnt.**

Óskað er eftir að grunur um samskiptavanda eða einelti sé tilkynntur formlega þ.e. á þar til gerðu eyðublaði. Með því verður staða þess sem tilkynnir sem og skólans sem móttekur traustari. Tilkynningin er staðfesting á að einhver gerði viðvart og um leið hefur skólinn formlega ástæðu og aukna ábyrgð í að bregðast við og rannsaka málið. Eyðublaðið má nálgast á heimasíðu skólans og hjá skólaritara.

**Ferli eineltismála:**

**Könnun/rannsókn**Eineltisteymið gerir foreldrum þolanda viðvart, fær fram þeirra sjónarmið og óskar eftir frekara samstarfi við lausn málsins. Ennfremur er beðið um að fylgst verði með líðan þolanda. Eineltisteymið leitar eftir frekari upplýsingum frá kennurum, starfsfólki skólans, foreldrum og nemendum og skráir með formlegum hætti.

Eineltisteymið heldur fundi með kennurum og starfsmönnum sem annast viðkomandi nemanda. Starfsmönnum er gert að fylgjast með þolanda og geranda í ákveðinn tíma og halda skrá yfir það sem þeir verða varir við. Málið getur verið flóknara en virtist í fyrstu og ýmislegt verið undirliggjandi sem hefur áhrif á aðila málsins.

Eineltisteymið safnar saman skráningum og metur eðli máls og aðstæður í samráði við foreldra þolanda.

Ef um einelti er að ræða eða ástæða þykir til frekari aðgerða verður framhald á málinu.

Í könnun málsins er þess gætt að trufla ekki samskipti og hegðun nemenda. Með því er reynt að fá sanna mynd og upplýsingar um raunveruleika máls. Er það metið hverju sinni hvort og hvenær í framvindunni ástæða þykir að kalla fleiri foreldra og nemendur til samstarfs.

**Framhald. Uppbygging, stuðningur og gæsla.**

Eineltisteymið fær foreldra málsaðila á fund og upplýsa um eðli og stöðu málsins. Þeir virkjaðir í sameiginlegri áætlun.

Eineltisteymi skólans gerir áætlun, kynnir fyrir málsaðilum og virkjar þá til þátttöku. Áætlunin felur í sér hvernig leita skal lausna í málinu. Samkomulag um aðgerðir og tímatakmörk. Aðilar staðfesta þátttöku með undirskrift.

Ef áætlun gengur ekki upp er staðan endurmetin. Hugsanlega er gerð ný áætlun eða málið fer í meðferð hjá öðrum aðilum.

**Eftirfylgd:**

Eftirfylgd felur m.a. í sér regluleg viðtöl við málsaðila eins lengi og þurfa þykir. Málinu þarf að ljúka með formlegum hætti þ.e. með undirskrift málsaðila.

*Aðgerðaráætlun Hvolsskóla* í eineltismálum sem og tilkynningareyðublað má finna á heimasíðu skólans [www.hvolsskoli.is](http://www.hvolsskoli.is)